Задачи за домашна работа

**(зададени в групите на Е. Василев към занятието на 8.2.2015)**

Задача 1

Аялайя намери чуден начин за пазаруване: купуваш колкото искаш и каквото искаш, а плащаш чак в края на месеца. Т.е. плащат мама и тате, но това са подробности, които интересуват само родителите.

След поредното пазаруване Аялайя изпраща посочения в примера мейл на родителите си.

Напишете програмата, която е изпратила като прикачен файл Аялайя, като знаете, че първото число, което се среща в мейла е броят закупени „нещица“, а следващите числа са цени на поредното „нещице“. Всички цени са цели числа и са в левчета.

Пример

Вход

Здравейте мамо и тате,

Купих си 3 нещица:

Кукла Барби 35 лева, вафли Куку Руку 5 лева, синджирче 8 лева.

Моля, пратете ми паричките, за да се издължа в магазина.

За да не се затруднявате в пресмятането, написах ви програмка, която може да прочете текста на този мейл и да пресметне колко парички дължа. Програмката може да използвате и следващите пъти, когато ви пращам мейлче след поредните покупки O-)

Обичам ви!

Аялайя

Изход

48